Sambandið við Bretland styrkist eftir útgönguna Michael segir Breta á Íslandi mjög aðlagaða . Auglýsing Michael Nevin , sendiherra Bretlands á Íslandi , var ögn þreyttur eftir kosninganóttina þegar Fréttablaðið náði af honum tali . Stíft var fylgst með enda mikið í húfi fyrir Bretland og Breta á Íslandi . Ekki voru þó neinar kosningar haldnar í sendiráðinu sjálfu því að þeir 2.000 til 3.000 Bretar sem hér eru staddir kusu með póstkosningu . Segir hann óljóst hvort mikil spenna hafi verið fyrir kosningunum hjá Bretum hér . „ Bretar á Íslandi eru margir mjög vel aðlagaðir íslensku samfélagi . Þeir eiga sitt líf og sína vini hér og reiða sig ekki mjög mikið á sendiráðið , “ segir hann . Boris Johnson forsætisráðherra hefur lýst því yfir að Bretland muni yfirgefa Evrópusambandið 31. janúar næstkomandi . Michael segir að þegar sé til staðar samkomulag á milli Bretlands og Íslands um réttindi ríkisborgara . „ Það sem mun gerast er að við förum í svokallað útfærslutímabil í eitt ár og þá verður engin breyting á stöðu þeirra , “ segir hann . „ Breskir ríkisborgarar sem búið hafa hér á Íslandi fram að 31. janúar geta því haldið áfram að búa , starfa og læra hér á landi . Það sama gildir fyrir Íslendinga í Bretlandi . “ Þegar farið verður að ræða framtíðarskipulag við Evrópusambandið og EES-ríkin mun framhaldið koma í ljós . En samkomulagið um þá sem bjuggu hér til 31. janúar gildir áfram . Aðspurður um hvort útgangan muni styrkja eða veikja samband Íslands og Bretlands telur Michael að það muni styrkjast . „ Við sjáum það nú þegar vera að styrkjast , meðal annars með fundum á milli ráðherra . Það er mikilvægt fyrir Bretland að halda góðum samskiptum við nágrannaríki , til dæmis Ísland sem einnig er utan Evrópusambandsins . “